**Κείμενο**

|  |  |
| --- | --- |
|  Αν είχαμε δυο ζωές, θα ζούσαμε την πρώτη ως πρόβα, σαν δοκιμή, για να μάθουμε να ζήσουμε όπως θα θέλαμε τη δεύτερη. Δυστυχώς δεν είναι έτσι. Η ζωή μας είναι μόνο μία και μάλιστα μικρής διάρκειας. Αυτό το θέατρο μπορούμε να το παίξουμε μόνο μια φορά. Χωρίς πρόβα, χωρίς δοκιμή. Γι’ αυτό, πρέπει να το παίξουμε όσο γίνεται καλύτερα και για μας τους ίδιους και για όσους αγαπάμε. Εμείς γράφουμε το σενάριο που μας αξίζει. Εμείς φτιάχνουμε τα σκηνικά που μας αρέσουν. Εμείς επιλέγουμε τους ηθοποιούς. Εμείς είμαστε οι πρωταγωνιστές και ταυτόχρονα οι θεατές. Στο τέλος εμείς θα το χειροκροτήσουμε ή δε θα το χειροκροτήσουμε. Αν αυτή η σκέψη είναι περίπου αλήθεια, – δεν πιστεύω πως υπάρχουν απόλυτες αλήθειες - τότε οι επιλογές μας είναι που καθορίζουν το θέατρο της ζωής μας. Δεδομένων των περιορισμών και της τυχαιότητας, πιστεύω ότι **το «είναι» μας είναι κατ’ ουσίαν αποτέλεσμα των δικών μας επιλογών**. Συνεπώς, η κατανόηση της ελευθερίας να επιλέγουμε είναι προϋπόθεση για να δημιουργήσουμε το ***πεπρωμένο*** μας και να μην αφήσουμε να μας το δημιουργήσουν οι άλλοι. Να ζήσουμε δηλαδή μια ζωή που, αν ήταν να την ξαναζήσουμε για δεύτερη φορά, θα θέλαμε να είναι η ίδια. Ο Ρήγας Φεραίος είχε πει ότι *«συλλογάται καλά όποιος συλλογάται ελεύθερα»*. Είχε δίκιο. Όμως, για να ***συλλογίζεται*** κανείς ελεύθερα, πρέπει **να διαθέτει γνώση:** αυτή είναι που προσδιορίζει κυρίως την ποσότητα, την ποιότητα των εναλλακτικών λύσεων που διαθέτουμε και την ορθότητα των επιλογών που κάνουμε. Άρα την ελευθερία μας. Όσο περισσότερη γνώση, τόσο περισσότερες εναλλακτικές επιλογές και τόσο πιο σωστή η αξιολόγησή μας γι’ αυτές. […] Αναμφισβήτητα, στον πολύπλοκο, χαοτικό και ***αβέβαιο*** κόσμο που ζούμε δε γνωρίζουμε εκ των προτέρων τα αποτελέσματα, το κόστος και τα οφέλη των επιλογών μας. Θεωρώ, ωστόσο, προϋπόθεση για όλους μας, ώστε να ζήσουμε όσο μπορούμε καλύτερα τη ζωή μας, **την αυτογνωσία**, την κατανόηση του εαυτού μας, των αναγκών μας, των συναισθημάτων, των δυνατοτήτων και των αδυναμιών μας. Εκτός αυτού, στη ζωή έχουμε πολύ συχνά ν’ αντιμετωπίσουμε αντιφάσεις και διλήμματα. Έτσι, εξίσου αναγκαία προϋπόθεση θεωρώ την ύπαρξη μιας σταθεράς ή, καλύτερα, μια πυξίδας, για να πορευτούμε τη διαδρομή που εμείς θέλουμε: έναν **πυρήνα διαχρονικών αξιών** ικανών να καθοδηγούν τη σκέψη και τη συμπεριφορά, τις επιλογές και τις πράξεις μας. Αυτές οι αξίες μας πρέπει ναι είναι σαφείς. Αν υπάρχει σύγχυση ως προς αυτές, μόνο κατά τύχη δε θα μετανιώσουμε για τις επιλογές που κάνουμε. Οι αξίες, βεβαίως, είναι προσωπικό ζήτημα του καθενός μας. Όμως, αν θέλουμε να πορευτούμε και να ζήσουμε σε μια κοινωνία ανθρώπινη και πολιτισμένη, βασικές αξίες για όλους, πιστεύω, είναι η ελευθερία, ο αυτοσεβασμός και ο σεβασμός των δικαιωμάτων του άλλου […]. Πέραν όλων αυτών χρειαζόμαστε **όνειρο και νόημα ζωής**. Είναι αναγκαίο να έχουμε στόχους, εστίαση σ’ αυτούς, πειθαρχία και μέθοδο σκέψης και δράσης. Χρειαζόμαστε επιπλέον πρωτότυπη και δημιουργική σκέψη, ***σφαιρική*** αντίληψη, ικανότητα να βλέπουμε τα ***πράγματα*** από το μπαλκόνι, έξω από τα στερεότυπα. Πρέπει να μάθουμε να ακούμε την εσωτερική μας φωνή και να γινόμαστε παρατηρητές του εαυτού μας, έχοντας αυτοπεποίθηση και τόλμη. [….] |  |

*Διασκευασμένο απόσπασμα από το μυθιστόρημα του Δημήτρη Μπουραντά «Όλα σου τα ‘μαθα, μα ξέχασα μια λέξη.*

**Α1.** Να αποδοθεί περιληπτικά το απόσπασμα που σας δόθηκε ( μέχρι 100 λέξεις) 15μ.

**Β1.** Δώστε έναν περιεκτικό και σύντομο **τίτλο** που να ανταποκρίνεται στο περιεχόμενο του κειμένου. 5μ.

**Β2.** Αν το κείμενο αποτελεί **απόσπασμα στοχαστικού δοκιμίου**, να αναφέρετε τρία (3) χαρακτηριστικά γνωρίσματα (με παραδείγματα μέσα από το κείμενο) που επιβεβαιώνουν την άποψη αυτή. 6μ.

**Β3.** Αφού αναλύσετε την 1η παράγραφο του κειμένου στα **δομικά της στοιχεία**, να προσδιορίσετε με ποιους τρόπους αναπτύσσεται (συνδυασμός 2 τρόπων). 4μ.

**Β4.** Με ποιο είδος συλλογισμού αναπτύσσεται η 2η παράγραφος (αιτιολογήστε την επιλογή σας) 5μ.

**Β5. *«Όσο περισσότερη γνώση, τόσο περισσότερες εναλλακτικές επιλογές και τόσο πιο σωστή η αξιολόγησή μας γι’ αυτές».*** Να αναπτύξετε τη θέση του κειμένου σε μία παράγραφο 70-80 λέξεων. 10μ.

**Β6.** **πεπρωμένο, συλλογίζεται, αβέβαιο, σφαιρική, πράγματα**: βρείτε ένα συνώνυμο για καθεμιά λέξη. 5μ.

**B7.** Ποια στοιχεία περιεχομένου και έκφρασης διαμορφώνουν το συμβουλευτικό ύφος του κειμένου;

5μ.

**Δ. Παραγωγή κειμένου:**

Το Υπουργείο Υγείας στο πλαίσιο μιας έρευνας για την ψυχική υγεία των νέων, σας ζητά να πείτε την προσωπική σας γνώμη απαντώντας γραπτώς στα ερωτήματα: **α.** Τι νομίζετε ότι μπορεί να προσφέρει η αυτογνωσία και η αυτοπεποίθηση στους νέους της ηλικίας σας και **β.** Τι σας εμποδίζει, σήμερα, να την προσεγγίσετε; (απαντήστε με ενιαίο κείμενο αποδεικτικού λόγου σε 400 λέξεις). 30μ.

**Γ1.** Ποια στάση ζωής επιλέγει ο ήρωας του ποιήματος του Καβάφη και ποιες νομίζετε ότι είναι οι προεκτάσεις μιας τέτοιας στάσης για την ψυχολογική και κοινωνική του υπόσταση ενός ανθρώπου της εποχής μας; (100-150 λέξεις)

15μ.

***Κωνσταντίνος Καβάφης «Αιμιλιανός Μονάη, Αλεξανδρεύς, 628–655 μ.X.»***

Με λόγια, με φυσιογνωμία, και με τρόπους

μια εξαίρετη θα κάμω πανοπλία·

και θ’ αντικρύζω έτσι τους κακούς ανθρώπους

χωρίς να έχω φόβον ή αδυναμία.

Θα θέλουν να με βλάψουν. Aλλά δεν θα ξέρει

κανείς απ’ όσους θα με πλησιάζουν

πού κείνται η πληγές μου, τα τρωτά μου μέρη,

κάτω από τα ψεύδη που θα με σκεπάζουν.—

Pήματα της καυχήσεως του Aιμιλιανού Μονάη.

Άραγε νά ‘καμε ποτέ την πανοπλία αυτή;

Εν πάση περιπτώσει, δεν την φόρεσε πολύ.

Είκοσι επτά χρονώ, στην Σικελία πέθανε.